朱季公寄詩有懷真率之集次韻
作者：樓鑰
朝代：宋

paragraphs: 伊昔羊尹臨丹陽，真率之名初濫觴。
香山尚齒當會昌，卧雲不羨坐巖廊。
七人各列官與鄉，年德俱高世所臧。
丙午同甲遥相望，清談生風想琅琅。
耆英人物尤軒昂，賦詩遠追白侍郎。
文富歸休壽而康，衣冠十二何鏘鏘。
吾鄉五老如鴈行，至今月評尚推揚。
家舅仕宦接王楊，眉壽遂及渭水姜。
我如傷禽趁鸞凰，忽驚騎箕歸銀潢。
向來雅約猶寶藏，菜羹草具烹彘肪。
四皓中間有夏黄，藹藹義風誇句章。
年來抱痾久在牀，同社闊別如河梁。
君嘗遠宦踰沅湘，又向封川憇甘棠。
瘴雨蠻煙暗桄榔，何時歸安朝士坊。
忽傳新詩几生光，歛衽正色而寒芒。
詩境幾成破天荒，徐爲續貂未須忙。
靜揣歸期應未央，歸縱未衰亦老蒼。
莫年甘與子同裳，何事相望天一方。